
Nr. 22/145


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr. 5/2008 privind cadrul financiar general pentru fondul de participare JEREMIE, cu care comisia noastră a fost sesizată în fond cu adresa Biroului Permanent nr.PLx.204  din  16 aprilie 2008.
	PREŞEDINTE,

Aurel Gubandru

RAPORT

asupra proiectului de Lege pentru aprobarea Ordonanţei
de urgenţă a Guvernului nr. 5/2008 privind cadrul financiar 

general pentru fondul de participare JEREMIE
Cu adresa nr. 204 din 16 aprilie 2008, Biroul Permanent conform art.95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr. 5/2008 privind cadrul financiar general pentru fondul de participare JEREMIE.
La întocmirea raportului s-au avut în vedere avizele favorabile ale Consiliului Legislativ şi Comisiei juridice, de disciplină şi imunităţi. 
Prezentul proiect de Lege are ca obiect de reglementare  stabilirea cadrului general financiar pentru efectuarea plăţilor de către Guvernul României la fondul de participare JEREMIE, din sumele de prefinanţare primite de la Comisia Europeană, în vederea asigurării accesului la finanţare pentru întreprinderi mici şi mijlocii.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 54 şi 55 din Regulamentul Camerei Deputaţilor, republicat domnul Teodorovici Eugen – secretar de stat la Ministerul Economiei şi Finanţelor. 
La lucrările comisiei au participat  22  deputaţi, din totalul de 28 membri ai comisiei.

Raportul comisiei a fost adoptat cu majoritate de voturi. 
Proiectul de Lege a fost adoptat de Senat în şedinţa din data de 14 aprilie 2008.

Proiectul de Lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
În urma dezbaterii proiectului de Lege pentru aprobarea Ordonanţei de urgenţă a Guvernului nr. 5/2008 privind cadrul financiar general pentru fondul de participare JEREMIE, în şedinţa din data de 18 iunie 2008 , comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Aurel Gubandru
	SECRETAR,

Radu Cătălin Drăguş


             Expert parlamentar:
    
Ene Giorgiana

